Samoa (súostrovie)

Samoa (iné názvy: ostrovy/súostrovie Samoa, zriedkavo: Samojské ostrovy, skôr staršie aj: Plavecké ostrovy, zastarano aj: Samojské súostrovie, Ostrovy Samoa; po anglicky Samoa, Samoa(n) Islands; po samojsky Sāmoa; zastarano po anglicky Navigator Islands; zastarano po nemecky Schifferinseln) je súostrovie  šestnástich ostrovov v Tichom oceáne. Skladá sa z dvoch štátov, a to zo Samoy, ktorá sa nachádza na západe, a Americkej Samoy, ktorá je na východe. Pokrýva približne 3 030 km2 a žije tu okolo 250 000 obyvateľov. Veľa ostrovov je ale neobývaných. Na súostroví sa hovorí samojčinou a angličtinou. 

Najstaršie doložené osídlenie pochádza približne z roku 1050 pred Kr., nálezisko sa nachádza v dedine Mulifanua na ostrove Upolu, ktorý patrí do Samoy.

Pôvodný európsky názov súostrovia (v slovenčine občas používaný dodnes) znel Plavecké ostrovy. Tento názov súostroviu dal v roku 1768  francúzsky cestovateľ Louis Antoine de Bougainville pri svojej návšteve východnej časti súostrovia („îles des Navigateurs“ - doslova "ostrovy moreplavcov" ).

Ostrovy 
Ostrovy v Samoe:
 hlavné ostrovy:
 Upolu
 Savai'i
 ostrovy v úžine Apolima Strait (medzi hlavnými ostrovmi):
 Manono
 Apolima
 Nu’ulopa
 Aleipata Islands (ostrovy pri východnom cípe ostrova Upolu):
 Fanuatapu
 Namua
 Nu'utele
 Nu’ulua
 iné:
 Nu'usafe'e (ostrov na juh od ostrova Upolu pri dedinke Poutasi)

Ostrovy v Americkej Samoe:
 Tutuila
 Aunu'u
 Ta’u
 Ofu-Olosega
 Rose Atoll
 Swains

Najviac obyvateľov žije na samojskom Upolu a to 134 400 (2001). Najväčší ostrov rozlohou je samojský ostrov Savai'i. Veľa z ostrovov je neobývaných. Niektoré, ako napríklad Aleipata Islands, sú neobývané a zachovali sa na nich endemické druhy zvierat a rastlín.

Referencie 

Súostrovia
Geografia Samoy